Aitana Bonmatí

Aitana Bonmatí Conca (katalancha talaffuzi: [əjˈtanə βɔmməˈti]; talaffuzi: Aytana Bonmati Konka) – 1998-yil 18-yanvarda tugʻilgan Ispaniya hamda kataloniyalik professional futbolchi. U Ispaniyaning Liga F ayollar ligasidagi Barcelona ayollar klubi safida va Ispaniya terma jamoasi tarkibida yarim himoyachi sifatida oʻynaydi. Bonmatí, shuningdek, Kataloniya sharafini himoya qilib kelmoqda. U ayollar futbolidagi eng yaxshi oʻyinchilardan biri hisoblanadi hamda 2022–2023-yilgi mavsum uchun „Oltin toʻp“ va „FIFAning eng yaxshi ayol futbolchisi“ mukofotini qoʻlga kiritgan.

Bonmatí 2012-yildan beri Barcelona safida toʻp suradi va olti yil davomida La Masiada oʻz ustida ishlab, iqtidorini rivojlantirdi. U 2016–2017-yilgi mavsum oldidan Barcelonaning asosiy jamoasiga chaqiruv olgan va 2018–2019-yilgi mavsumni tanaffusga qadar klubda zaxiradan maydonga tushib oʻtkazgan. 2019-yilda u Barcelona tarixidagi birinchi UEFA Ayollar Chempionlar ligasi finalini asosiy tarkibda boshlagan va yil oxirida birinchi marta Kataloniyaning yilning eng yaxshi futbolchisi deb topilgan.

2020–2021-yilgi mavsum davomida Bonmatí Barcelonaning qitʼa boʻyicha treblni qoʻlga kiritishida muhim rol oʻynadi. U 2021-yilgi UEFA Ayollar Chempionlar ligasi finalida oʻz faoliyatidagi eng sermahsul oʻyinlaridan birini oʻtkazdi va Barcelonaning uchinchi golini urdi hamda finalning eng yaxshi oʻyinchisi nomiga sazovor boʻldi. 2022–2023-yilgi mavsumda Bonmatí barcha musobaqalarda 19 marta raqiblar darvozasini ishgʻol qilib, jamoasini yana bir marta mamlakat chempionligi va Chempionlar ligasi shohsupasiga olib chiqdi. 

Bonmatí Ispaniyaning 17 yoshgacha, 19 yoshgacha va 20 yoshgacha boʻlgan ayollar jamoalarida qator gʻalabalarga erishdi. U 2015-yilda 17 yoshgacha boʻlgan terma jamoa bilan va 2017-yilda 19 yoshgacha boʻlganlar bilan UEFAning yoshlar oʻrtasidagi ayollar chempionatida gʻolib chiqdi. Bundan tashqari, 2014-yilda 17 yoshgacha va 2018-yilda 20 yoshgacha boʻlgan FIFAning ayollar oʻrtasidagi Jahon chempionatida ikkinchi oʻrinni egalladi. Bonmatí 2017-yilda Ispaniya terma jamoasi safida 2019-yilgi Ayollar oʻrtasidagi jahon chempionati va 2022-yilgi ayollar oʻrtasidagi Yevropa musobaqalarida ishtirok etgan. Keyinchalik Bonmatí 2023-yilgi Jahon chempionatida oʻzini koʻrsatdi va ushbu musobaqada Ispaniya chempionlikni qoʻlga kiritdi. U turnirning eng yaxshi oʻyinchisi sifatida „Oltin toʻp“ni qoʻlga kiritgani bilan bir qatorda, 2024-yilgi UEFA Ayollar Millatlar ligasi finalida Ispaniya gʻalaba qozonganidan soʻng final hamda turnirning eng yaxshi oʻyinchisi mukofotlarining sohibi boʻldi. 2024-yilda Bonmatí yilning eng yaxshi ayol sportchisi uchun beriladigan Laureus World Sport mukofotini qoʻlga kiritdi va ushbu sovrinni qoʻlga kiritgan ilk futbolchiga aylandi.

Yoshligi va hayoti 
Aitana Bonmatí 1998-yil 18-yanvarda Kataloniyaning Vilanova i la Geltrú shahrida, Vicent Conca i Ferrús va Rosa Bonmatí Guidonet oilasida tugʻilgan. U Garrafdagi Sant-Pere de Ribes shahrida oʻsib ulgʻaygan. Bonmatíning ota-onasi katalan tili va adabiyoti oʻqituvchilari boʻlganliklari sababli u bolaligidanoq oʻqishga mehr qoʻygan.

Ota-onasi ispancha ism qoʻyish odatlaridan voz kechish harakatlarida ishtirok etgan (birinchi navbatda otasining familiyasi koʻrsatilishi), biroq Bonmatí tugʻilganda qonuniy ravishda buni amalga oshira olmagan. Uning onasi dastlab yolgʻiz ona sifatida roʻyxatdan oʻtgan va hayotining dastlabki ikki yilida u Aitana Bonmatí Guidonet nomi bilan tanilgan. Bu vaqt ichida uning ota-onasi saylovoldi kampaniyasini olib borishdi va  ismli shaxs hamda qonunchilikni oʻzgartirish boʻyicha yuridik ekspertlardan maslahat soʻrab, Bonmatíning ismini oʻzgartirish uchun parlamentga daʼvo qilishdi. 1999-yil may oyida, Ispaniya qonunni oʻzgartirish arafasida boʻlganida, Rosa Bonmatí Bon dia, Catalunya koʻrgazmasiga tashrif buyuradi. Qonun 1999-yil oxirida oʻzgartirilib, 2000-yil boshida tasdiqlangandan keyin Bonmatí Ispaniyada birinchilardan boʻlib onasi va otasining familyasiga ega shaxsga aylandi va uning familyasi Bonmatí Conca shakliga oʻzgardi. 2023-yilda Bonmatí ota-onasini sharaflab: „Siz oʻzgarish uchun kurashdingiz va muvaffaqiyatga erishdingiz, men bu kurash va chidamlilikni qonimda saqlayman“, degan.

Uning otasi valensiyalik boʻlib, Kataloniya mamlakati mustaqillik partiyasi „Yerni himoya qilish harakati“ aʼzosi boʻlgan va xabarlarga koʻra, Kataloniyaning Terra Lliure  milliy harbiylashgan guruh aʼzosi sifatida hibsga olinganlar orasida boʻlgan; maʼlumotlarga koʻra, 1992-yilgi Yozgi Olimpiada oʻyinlari oldidan Garzón operatsiyasi doirasida qiynoqqa solingan. Oʻtkazilgan sud jarayonida oqlangan Conca Ispaniyaning Qiynoqlarga qarshi konvensiyani buzganlik uchun Inson huquqlari boʻyicha Yevropa sudida ishi koʻrib chiqilgan insonlardan biri edi. Oilasining ochiq marksistik va Kataloniya mustaqillik harakati aʼzolari kabi qarashlari tufayli Bonmatí turli guruhlardagi odamlar, jumladan oʻng qanot ispan millatchilari va sotsialistik separatistlar tomonidan tanqid ostiga olingan.

Bonmatí bolaligida basketbol bilan shugʻullangan, biroq maktabdadagi oʻyin maydonchasida futbol oʻynay boshlagandan keyin yetti yoshida futbolni tanlashga qaror qilgan. Uning otasi u yoshligidanoq raqobatbardosh va oʻzini-oʻzi tanqid qila boshlaganini taʼkidlagan va qizi asosiy eʼtiborini koʻproq yutuqlarga qaratgani uchun oʻynab zavq olmayotganidan xavotirlangan. Bonmatí 2023-yilda „men qilayotgan ishimdan hech qachon mamnun boʻlmaganman, chunki men har doim koʻproq narsani xohlayman“ degan. U Barcelona klubining bir umrlik muxlisasi boʻlgan va bolaligida Ribesdagi mahalliy barda klubning oʻyinlarini tomosha qilgan. Mahalliy oʻgʻil bolalar jamoalarida oʻynagach, Bonmatí 13 yoshida Barcelonaning yoshlar boʻlimiga qizlar jamoasida oʻynash uchun qoʻshildi. Oʻsha paytda qizlarning yoshlar boʻlimida turar joy yoʻqligi sababli u ikki soatlik yoʻlga jamoat transportida (otasi hamrohligida) borishi kerak edi, chunki otasi mashina haydamas va onasi fibromialgiya va Myalgic encephalomyelitis sababli uzoq yoʻlga chiqa olmasdi. Bonmatíning yoshlikdagi kumirlari Barcelona yarim himoyachilari Xavi hamda Andres Iniesta edi va 2023-yilga kelib, u Xavi bilan yaqin doʻst boʻldi va Xavi Bonmatíni Barca DNKsini meros qilib olganidan faxrlanishini eʼtirof etdi.

Bonmatí sabzavotlarga asoslangan moslashuvchan dieta va yaxshi dam olishga katta eʼtibor beradi. 13 yoshidan beri u „oʻzi bilan yaxshi munosabatda boʻlish“ uchun psixologga tashrif buyuradi va ruhiy salomatligiga katta eʼtibor beradi. Shuningdek, Bonmatí charchoqni yoʻqotish usuli sifatida sayohat qilishni yaxshi koʻradi va unga Vyetnamga qilgan sayohati juda katta taʼsir koʻrsatdi. U Ramon Llull universitetida jismoniy tarbiya va sport fani yoʻnalishiga oʻqishga kirib, u yerni 2021-yilda tamomladi va 2022-yil sentyabrda Johan Cruyff institutida sport boshqaruvi boʻyicha magistrlik kursini boshladi.

Bonmatí ona tili katalan tilidan tashqari ispan va ingliz tillarini ham biladi. 2023-yilda u Plataforma per la Llengua bilan Yevropa Ittifoqi (YeI) tomonidan Kataloniyaga rasmiy maqom berish uchun qilingan harakatlarda ishtirok etgan va Finlandiya Bosh vaziri Petteri Orpodan ushbu gʻoyani yoqlab ovoz berishni soʻragan. Bundan tashqari, Bonmatí BMT Qochqinlar agentligini qoʻllab-quvvatlash uchun faollik koʻrsatgan.

Klubdagi faoliyati

Yoshlik faoliyati

Ribes va Cubelles, 2005–2012 
Bonmatí 7 yoshida mahalliy CD Ribes jamoasiga qoʻshildi va u yerda oʻtgan toʻrt yil mobaynida oʻzining ustida ancha ishladi. Bonmatí klubdagi 400 ga yaqin oʻgʻil bolalar ichidagi yagona qiz bola edi. U oʻzining jismoniy holati va qoʻrqmasligi, shu bilan birga, „toʻpni olib qoʻyish hamda raqib hujumlarini qaytarganligi“ tufayli himoyachi sifatida maydonda harakat qila boshlaydi. Uning birinchi murabbiyi uni Barcelona klubining afsonaviy markaziy himoyachisi Carles Puyolga qiyoslagan, ammo hujumkorligi va oʻyinga koʻproq taʼsir qilishi uchun uni yarim himoyaga oʻtkazgan. Klubdgi toʻrt yillik faoliyatidan soʻng Bonmatí jamoasini oʻzgartirishga qaror qiladi va oʻyin uslubi yoqqanligi sababli CF Cubelles futbol klubida ikki yil oʻynadi. Futbolda unga yoqadigan narsa bu toʻp bilan koʻproq yurish va toʻpni yaxshi qabul qilib olish edi hamda Bonmatí buni Cubellesda amalga oshirdi. Yoshlar jamoasidagi yagona qiz ekanligi va boʻyi pastligi uchun yigitlar uni masxara qilishardi. Aitana Bonmatí oʻgʻil bolalar jamoalarida oʻynashni qadrlardi va bu uning kuchi va shiddatini oshirishga yordam berganiga ishonardi.

Barcelona, 2012–2016 
Barcelonaga oʻsmirlik chogʻida qoʻshilgan Bonmatí oʻzining faoliyatini qizlarning rivojlanish darajasi boʻyicha klubning ikkinchi jamoasi hisoblanadigan Juvenil-Cadet safida boshlagan. 2013-yilda Juvenil-Cadet bilan Bonmatí qator liga va Copa Catalunya musobaqalarida gʻolib chiqdi. Keyingi mavsumda u yana Juvenil-Cadet bilan ligada magʻlubiyatsiz seriya bilan gʻolib chiqdi. Ular Sant Gabrielga qarshi kechgan Kataloniya kubogi finalida penaltilar seriyasida 2:4 hisobida magʻlub boʻlishgan. Muvaffaqiyatiga qaramay, Bonmatí baʼzida mashaqqatli sayohat va aqliy ziyonni hisobga olgan holda „barchasi harakat qilishga arziydimi“ deb oʻylardi. U hatto Barcelonada ham koʻnikmalar yoʻqligi sababli dastlab professional futbol oʻynashga intilmagan. Yoshlar boʻlimida boʻlganida, Bonmatí Qoʻshma Shtatlarda ayollar futbolining professionallashuvi haqida eshitgan va Oregon universiteti dasturiga qoʻshilish niyatida u yerga borishni rejalashtirgan. 2015-yilda Barcelona ayollar jamoasiga taklif qilinganidan keyin Bonmatí qolishga qaror qildi.

Bonmatí klubdagi ikki yillik faoliyatidan soʻng Barcelona B futbolchisiga aylandi. B jamoasida oʻynayotgan vaqtida u mavsumoldi oʻyinlarda asosiy jamoada kamdan-kam maydonga tushdi. 2015–2016-yilgi mavsum davomida Bonmatí klub tarixida birinchi marta Segunda divizioni III guruh chempionligini qoʻlga kiritishida muhim rol oʻynadi va oʻn toʻrtta golga mualliflik qildi. Mavsum oxirida uni bosh murabbiy Xavi Llorens bosh jamoaga olib keldi.

Barcelona

2015–2016 
Bonmatí 2015–2016-yilgi mavsum oxirida Real Sosedadga qarshi kechgan 2016-yilgi Ispaniya kubogi chorak finalida false 9 sifatida oʻynadi va Barbara Latorrega assistentlik qildi. U turnirda zaxiradan maydonga tushardi va huddi shunday yarim finallardan birida Levantega qarshi oʻyinda (3:0) asosiy tarkibda maydonga tushdi. Bonmatí finalda Atletico Madridga qarshi oʻynadi va Barcelona 2:3 hisobida magʻlub boʻlgan oʻyinda Gemma Giliga assistentlik qildi.

2016–2017 
2016–2017-yilgi mavsum boshida Bonmatí Kataloniya kubogining ikkala oʻyinida maydonga tushdi va ikkalasida ham gol urdi. Espanyolga qarshi 6:0 hisobida Barcelonaning gʻalabasi bilan yakunlangan final bahsi Bonmatíning klub bilan qoʻlga kiritgan ilk chempionligi boʻldi. Bonmatí UEFA Ayollar Chempionlar ligasidagi debyut oʻyinini 1/16 finalda Minsk FKga qarshi oʻyinda oʻtkazdi. Bonmatí kattalar jamoasidagi birinchi mavsumida tejamkorlik bilan oʻynadi va oʻn uch marta maydonda harakat qilib, Oiartzunga qarshi oʻyinda dubl muallifiga aylandi. U 2017-yilgi Copa de la Reina finalida Barcelonaning Atletico Madrid ustidan 4:1 hisobida gʻalaba qozongan oʻyinida toʻrtinchi golni oʻz hisobiga yozib qoʻygan.

2017–2018 
2017–2018-yilgi mavsumda Bonmatí ligada kamdan-kam hollarda maydonda harakat qildi. U mavsumdagi yagona golini Chempionlar ligasi nimchorak final bahslari doirasidagi Litvaning Gintra Universitetas klubiga qarshi oʻyinda kiritgan. Bonmatí 2018-yilgi Ispaniya kubogi finalida Toni Duggan oʻrniga maydonga tushdi. Oʻyin qoʻshimcha boʻlimlardagi Barcelonaning gʻalabasi bilan yakunlandi. Bu esa uning klubdagi ikkinchi yirik chempionligi edi.

2018–2019 

2018–2019-yilgi mavsum Bonmatí uchun ajoyib mavsum boʻldi, chunki u doimiy ravishda Ispaniyada birinchi jamoa oʻyinlarida qatnashdi. Bundan tashqari, Bonmatí Chempionlar ligasi oʻyinlarida muntazam maydonga tushib, nimchorak final oʻyinidada Glasgow City F. C. darvozasiga gol urdi. Barcelona tarixida ilk bor Chempionlar ligasi finaliga chiqdi va Bonmatí oʻyinni asosiy tarkibda boshladi. Lion jamoasiga 4:1 hisobida magʻlub boʻlganiga qaramay, u oʻng qanotda Shanis van de Sandenni ortda qoldirib, qarshi hujumni toʻxtatdi. Bonmatí oʻz mavsumini ligada oʻn ikkita gol bilan yakunladi va barcha musobaqalar davomida 5 ta oʻyindan tashqari qolgan barchasida maydonda harakat qildi.

2019–2020 
Bayern Munichning taklifiga qaramay, Bonmatí 2019-yilning yozida Barcelona bilan 2022-yilgacha yangi shartnoma imzoladi. Oʻtgan mavsumda Barcelona va Ispaniya terma jamoalaridagi oʻyinlari uchun u 68% ovoz bilan Kataloniyada yilning eng yaxshi ayol futbolchisi deb topildi.

2020-yilda Bonmatí Tacon jamoasiga qarshi oʻyinda zaxiradan maydonga tushib, Barcelona safidagi 100-uchrashuvini oʻtkazdi. Qisqa muddatli jarohatdan soʻng u Ispaniya Superkubogining ikkala oʻyinida, jumladan, Barcelona Real Sosedad ustidan 10:1 hisobida gʻalaba qozongan final oʻyinida ham maydonga zaxiradan tushirildi. Bir necha oy oʻtgach, Ispaniya qirollik futbol federatsiyaning COVID-19 pandemiyasi tufayli 2019–2020-yilgi mavsumni toʻxtatib qoʻyish toʻgʻrisidagi qaroridan soʻng, Barcelona chempionlikni qoʻlga kiritdi va bu Bonmatí katta futbolchi sifatida klub bilan ilk liga chempionligi sohibi boʻldi.

2020–2021-yilgi mavsum oʻrtalarida Bonmatí COVID-19 sababli 1 yilga qoldirilgan Logroñoga qarshi 2019–2020-yilgi Copa de la Reina finalini asosiy tarkibda boshladi. U Barcelonaning finaldagi ikkinchi golini jarima maydonchasi ichidan urdi va oʻz faoliyatida ilk bor Copa de la Reina finalining eng yaxshi oʻyinchisiga aylandi.

Chempionlar ligasining 2020–2021-yilgi mavsumining yarim finalida Bonmatí Paris Saint-Germainga qarshi oʻyinda qulay vaziyat hosil qilgan Jenni Hermosoga golli uzatmani berdi va Barcelona 1:1 hisobida durrang qayd etdi. Javob oʻyinida Barcelona 2:1 hisobida gʻalaba qozondi. Bonmatí oʻyinni asosiy tarkibda boshladi va 79-daqiqada uning oʻrniga Asisat Oshoala maydonga tushirildi. 2021-yil 16-mayda u Chelsea jamoasiga qarshi faoliyatidagi ikkinchi Chempionlar ligasi finalini asosiy tarkibda boshladi. Bonmatí Alexia Putellasning uzatmasini Jess Carterni aldagan holda darvozaga yoʻlladi va 21-daqiqada Barcelonani 3:0 hisobida oldinga olib chiqdi. Barcelona oʻyinni 4:0 hisobidagi ajoyib gʻalaba bilan chempion sifatida yakunladi va Bonmatí Chempionlar ligasi finalining eng yaxshi oʻyinchisi boʻldi. Bundan tashqari uning goli turnirning eng chiroyli gollari beshligidan oʻrin olgan hamda u birinchi marta UEFA Ayollar Chempionlar ligasi mavsumining ramziy jamoasiga kiritildi. Yil oxirida Bonmatí UEFA ayollar oʻrtasidagi Chempionlar ligasida mavsumning eng yaxshi yarim himoyachisi sovriniga nomzod sifatida qayd etildi.

Sermahsul mavsumdan soʻng Bonmatíga Angliya, Fransiya va Germaniya jamoalaridan takliflar kela boshladi. 2021-yilning iyun oyida Lion Bonmatíga 4 baravar maosh va Barcelonaga uning uchun 500 000 yevro – oʻsha paytdagi jahon rekordi – ikki baravar transfer narxini toʻlashni taklif qilgani haqida xabar chiqqandi. Barcelona iqtisodiy inqiroz davrini boshidan kechirayotganiga qaramay, na klub, na Bonmatíning oʻzi transferga rozilik bildirdi.

2021–2022 
2021-yil 29-sentyabrda Bonmatí 2021–2022-yilgi mavsumdagi ilk golini Villarrealga qarshi 8–0 hisobida gʻalabaga erishgan oʻyinda kiritgan. 17-oktyabr kuni u Sporting Huelvaga qarshi 5:0 hisobida yakunlangan oʻyinda ham bitta golni oʻz nomiga yozib qoʻydi. Bonmatí 1899 Hoffenheim darvozasini ishgʻol qilib, 2021–2022-yil UEFA ayollar chempionlar ligasidagi ilk golini kiritdi. 31-dekabrda Bonmatí Barcelona bilan shartnomasini 2025-yilning iyunigacha uzaytirdi.

2022-yilning 8-yanvarida u Granadilla Tenerifega qarshi oʻyinning 30-daqiqasida oʻng oyogʻidan jarohat oldi va bir oyga safdan chiqdi. 23-yanvar kuni Barcelona Ispaniya Superkubogini qoʻlga kiritdi. 6-fevral kuni Bonmatí jarohatdan tuzalganini Eibarni 7:0 hisobida magʻlub etgan oʻyindagi goli bilan nishonladi. 30-mart kuni „Camp Nou“da 91 553 tomoshabin koʻz oʻngida oʻtkazilgan va UEFA Ayollar Chempionlar ligasi chorak finalining 2-oʻyinida Real Madridga qarshi 5:2 (jami 8:3) hisobidagi gʻalaba bilan yakunlangan bahsda u ikkinchi golni oʻz hisobiga yozib qoʻydi. Bir necha hafta oʻtgach, 22-aprel kuni, xuddi shu maydonda, rekord darajadagi 91 648 tomoshabin oldida, Bonmatí UEFA Ayollar Chempionlar ligasi yarim finali doirasidagi 1-oʻyinda Wolfsburg darvozasiga 3-daqiqada gol urib hisobni ochdi va yakunda uning jamoasi 5:1 hisobidagi ishonchli gʻalabani qoʻlga kiritdi. 8-may kuni u Rayo Vallecano ustidan 6:1 hisobida Barcelona gʻalabasi bilan oʻz nihoyasiga yetgan oʻyinda xet-trik muallifi boʻldi. Bir haftadan soʻng, Bonmatí mavsumning soʻnggi liga oʻyinida, Atletico Madrid jamoasi ustidan 2:1 hisobida gʻalaba qozonilgan oʻyinda ikkinchi golga mualliflik qilish bilan bir qatorda, oʻyinning soʻnggi daqiqalarida qizil kartochka oldi, lekin bu uning jamoasi ajoyib rekord bilan ligada gʻolib chiqishiga toʻsqinlik qilmadi. 21-may kuni u UEFA Ayollar Chempionlar ligasi finalida asosiy tarkibda maydonga tushdi, biroq Barcelona Lion klubiga 1:3 hisobida magʻlub boʻldi. 25-may kuni Bonmatí Ispaniya kubogi doirasida Real Madrid ustidan 4:0 hisobida yakunlangan bahsda ikkinchi golni raqiblar darvozasiga kiritdi. Toʻrt kundan keyin Bonmatí Copa de la Reina finalida maydonda harakat qildi va yakunda Barcelona Sporting Huelva ustidan 6:1 hisobida gʻalaba qozonib, chempionlikni qoʻlga kiritdi.

2022–2023 
2022–2023-yilgi mavsum oldidan Putellasning xochsimon tomiridan olgan jarohati tufayli Aitana Bonmatí uning maydondagi oʻrnini egallashiga toʻgri keldi. Hujumkor yarim himoyachi pozitsiyasida, Bonmatí, Nike kompaniyasining „Har qanday futbolchining eng yaxshi mavsumi“ degan maqtoviga sazovor boʻldi. U oʻz jamoalari ishtirok etishi mumkin boʻlgan har qanday turnirda gʻolib chiqdi hamda ularning barchasida turnirning eng yaxshi futbolchisi deb topildi va UEFA tomonidan yilning eng yaxshi ayol futbolchisi mukofoti va „Oltin toʻp“ bilan taqdirlandi. Erkak yoki ayol boʻlsin, bundan oldin hech bir futbolchi mavsumni bunday sermahsul oʻtkazmagan edi.

2023–2024 

Bonmatí 2023–2024-yilgi mavsumda jamoa sardori Alexia Putellas jamoaga qaytganiga qaramay yarim himoyachi pozitsiyasini saqlab qoldi, lekin jamoaning kuchli tomonlaridan foydalanish uchun koʻproq hujumchi sifatida maydonda harakat qildi.

2024-yil 4-may kuni Bonmatí Barcelona Granada ustidan 4:1 hisobida gʻalaba qozongan va ketma-ket beshinchi chempionlikni qoʻlga kiritgan oʻyinda toʻliq maydonda harakat qildi. 18-may kuni Barcelona Real Sosedad ustidan 8:0 hisobida gʻalaba qozonib, Ispaniya kubogini ham boshi uzra koʻtardi. 25-may kuni Bonmatí Chempionlar ligasi finalida Lion ustidan 2:0 hisobida magʻlub etilgan oʻyinda Barcelonaning hisobni ochuvchi goliga mualliflik qildi va u Barcelona bilan birgalikda uchinchi (ketma-ket ikkinchi) Chempionlar ligasi chempionligini qoʻlga kiritdi hamda bu bilan Barcelona ikkinchi qitʼa trebliga va birinchi qitʼa quadreupliga erishdi. Bonmatí oltita gol va oltita golli uzatma bilan final hamda butun turnirning eng yaxshi futbolchisi deb topildi. Boshqa musobaqalarda zoʻr qatnashganligi uchun unga Sport tomonidan mavsum uchun maksimal 10 ball berildi, bu esa u koʻproq individual sovrinlarni yutishiga katta omil boʻldi.

Xalqaro faoliyati

Yoshlar safida 
Bonmatí Ispaniya ayollar milliy futbol jamoasining har bir yosh toifasida, jumladan U-17, U-19 va U-20 terma jamoalarida maydonda harakat qilgan.

15 yoshida Bonmatí 2014-yilgi UEFA U-17 Ayollar oʻrtasidagi Yevropa chempionati uchun Ispaniya terma jamoasiga chaqirildi. U 17 yoshgacha boʻlgan yoshlar terma jamoasidagi ilk gollarini guruh bosqichidagi Germaniyaga qarshi oʻyinda (4:0) kiritdi va Angliyaga qarshi gʻalaba bilan Ispaniyaga B guruhidan birinchi oʻrin bilan chiqishiga yordam berdi. Bonmatí final bahsini asosiy tarkibda boshladi, biroq yakunda Ispaniya penaltilar seriyasida Germaniyaga magʻlub boʻlib, turnirda ikkinchi oʻrinni egalladi. U turnirda umumiy hisobda 398 daqiqa maydonda harakat qildi.

Bir necha oy oʻtgach, Bonmatí 2014-yilgi FIFA U-17 ayollar oʻrtasidagi Jahon chempionatida ishtirok etdi va asosan zaxiradan maydonga tushirildi. Yarim finalda Bonmatí Italiyaga qarshi oʻyinda zaxiradan maydonga tushgan oʻyinda Ispaniya 2:0 hisobida gʻalaba qozonib, finalga yoʻllanmasini qoʻlga kiritdi. Bonmatí finalning 53-daqiqasida almashtirildi va Ispaniya Yaponiyaga 0:2 hisobida magʻlubiyatga uchradi.

Bundan tashqari, Aitana Bonmatí 2015-yilda UEFA U-17 ayollar oʻrtasidagi Yevropa chempionatida gʻolib chiqqan Ispaniya U-17 terma jamoasi aʼzosi boʻlgan. Guruh bosqichida u Germaniyaga qarshi oʻyinda (4:0) turnirdagi birinchi va yagona golini kiritgan. Ispaniya A guruhida birinchi oʻrinni egalladi, keyin esa yarim finalda Fransiya yoshlari bilan toʻqnash keldi. Bonmatí qoʻshimcha boʻlimlarda maydonga tushdi va oʻyin penaltilar seriyasigacha davom etdi. U penaltini golga aylantirib, seriyani 4:3 hisobida yakunladi va jamoasi bilan birgalikda Shveysariyaga qarshi finalga yoʻl oldi. Finalda 5:2 hisobida gʻalaba qozongan Ispaniya yoshlari bilan Bonmatí oʻzining birinchi xalqaro sovrinini qoʻlga kiritdi va keyinchalik musobaqa davomidagi ajoyib oʻyinlari uchun Turnir ramziy jamoasiga kiritildi.

Bonmatí 2017-yilgi UEFA 19 yoshgacha boʻlgan ayollar oʻrtasidagi Yevropa chempionatida gʻolib chiqqan Ispaniya U-19 jamoasining ham bir qismi edi. U Belgiyaga qarshi saralash bahsida toʻgʻridan-toʻgʻri qizil kartochka olganligi sababli guruh bosqichining dastlabki uchta oʻyinini oʻtkazib yuborishiga toʻgʻri keldi. U sardor sifatida ilk bor musobaqani yarim finalda Gollandiyaga qarshi oʻtkazdi. Ispaniya terma jamoasi 3:2 hisobida gʻalaba qozonib, Fransiyaga qarshi finalga chiqdi. Bonmatí Fransiyaga qarshi oʻyinga sardor sifatida boshladi va Ispaniya U-19 Yevropa chempionatida ketma-ket uchta finaldagi magʻlubiyatli seriyasiga nihoya yasadi. Ushbu chempionlikdan soʻng Bonmatí ikkinchi xalqaro chempionligini qoʻlga kiritdi hamda Ispaniya 2018-yilgi FIFA U-20 ayollar oʻrtasidagi Jahon chempionatiga yoʻllanmani qoʻlga kiritgan UEFAning uchta jamoasidan biriga aylandi.

Bonmatí 2018-yilgi FIFA U-20 ayollar oʻrtasidagi Jahon chempionatida yana jamoa sardori sifatida Ispaniya yoshlarini maydonga olib chiqdi. C guruhida Ispaniya Yaponiya va Paragvayga qarshi ikkita oʻyinda gʻalabaga erishdi. Ular AQSh bilan durang oʻynab, guruhda birinchi oʻrinni egalladi va birinchi marta guruh bosqichida ularni turnirdan chiqarib yubordi. Bonmatí uchrashuvning „Dare To Shine“ futbolchisi deb topildi. Chorak finalda Aitana Bonmatí Nigeriya darvozasini ikki marta ishgʻol qildi, biroq televideniya toʻp darvoza chizigʻini kesib oʻtganini koʻrsatishiga qaramay, ikkinchi gol hisobga olinmadi. Ispaniya oʻsha oʻyinda 2:1 hisobida gʻalaba qozongan holda Fransiyaga qarshi yarim final bahsiga yoʻllanmani qoʻlga kiritdi. Bonmatí oʻyinni asosiy tarkibda boshladi, biroq fransiyalik Selma Bachani qoʻpollik bilan toʻxtatib qolganidan soʻng ikkinchi sariq kartochkani olib maydondan chetlatildi va bu butun turnirdagi yagona qizil kartochkaga aylandi. U chetlatilguniga qadar turnirning har bir daqiqasida maydonda harakat qilgan. Ispaniya oʻyinda gʻalaba qozondi, ammo Bonmatí finalni diskvalifikatsiya sabab muxlislar tribunasidan tomosha qilishiga toʻgʻri keldi. Finalda Ispaniya Yaponiyaga 1:3 hisobida magʻlubiyatga uchradi.

Shuningdek, Bonmatí U-18 va U-16 Kataloniya milliy futbol jamoalarida sharafini ham himoya qilgan.

Kattalar safida 
2017-yilning noyabr oyida bosh murabbiy Jorge Vilda Bonmatíga 2019-yilgi ayollar oʻrtasidagi Jahon chempionati saralash bosqichining ikkita oʻyiniga birinchi marta katta terma jamoaga chaqirdi. U Ispaniya terma jamoasida Avstriyaga qarshi oʻyinda 53-daqiqada Amanda Sampedro oʻrniga maydonga tushib, debyut qildi.

Bonmatíning xalqaro turnirlardagi ilk oʻyini 2018-yil fevral oyida Kipr kubogi 2018 dagi ishtiroki bilan boshlandi. U turnir davomida baʼzi oʻyinlarda qatnashdi va Ispaniyaning Italiyaga qarshi birinchi oʻrin uchun oʻyinida gʻalaba qozonib, Ispaniya ayollar milliy futbol terma jamoasi safidagi birinchi sovrinini qoʻlga kiritgan.

Bonmatí oʻzining terma jamoadagi birinchi golini debyut oʻyinidan yarim yil oʻtib, 2019-yil aprel oyida Angliyaga qarshi oʻrtoqlik uchrashuvida kiritgan.

2019-yil may oyida Bonmatí Ispaniya terma jamoasinig 2019-yilgi FIFA ayollar oʻrtasidagi jahon chempionati tarkibiga kiritildi. U guruh bosqichida ikkita oʻyinda: Janubiy Afrikaga qarshi gʻalaba va Germaniyaga qarshi magʻlubiyat bilan yakunlangan bahslarda ishtirok etdi. Ispaniya terma jamoasi A guruhida ikkinchi oʻrinni egalladi va oʻz tarixida birinchi marta ayollar oʻrtasidagi jahon chempionatining pley-off bosqichiga yoʻllanmani qoʻlga kiritdi. Ular nimchorak final bosqichida amaldagi chempion Amerika Qoʻshma Shtatlari jamoasiga 1–2 hisobida magʻlub boʻlishdi. Bonmatí oʻyinning 58-daqiqasida almashtirildi.

Oʻsha yilning oxirida Bonmatí Ispaniyaning 2022-yilgi UEFA ayollar oʻrtasidagi Yevropa chempionati saralash oʻyinlarining hammasida maydonda harakat qildi va saralash bosqichini oltita gol bilan yakunladi.

Bonmatí 2020-yil mart oyida boʻlib oʻtgan SheBelieves Cup 2020 turniri uchun Ispaniya terma jamoasi qaydnomasiga kiritildi. U uchta oʻyinning ikkitasida maydonda harakat qildi va yakunda Ispaniya mezbon AQShdan keyin ikkinchi oʻrinni egalladi.

2021-yil 25-noyabrda Bonmatí JCh-2023 saralash bosqichida Farer orollariga qarshi oʻyinda (12:0) ikkita golni oʻz hisobiga yozib qoʻydi. Besh kundan keyin u Shotlandiya darvozasiga yana ikkita gol kiritdi.

Bonmatí 2022-yil sentyabrida jamoaning tashkiliy faoliyatidan noroziligi sababli xalqaro tanlovda qatnasha olmagan Las 15 oʻyinchilaridan biri edi. U pul hamda homiylarni yoʻqotishi va „matbuotni oʻldirish“i mumkinligi sababli ish tashlashni qiyin deb taʼriflardi, lekin vaziyat oʻzgarishini bilardi. 2022–2023-yilgi mavsumda Bonmatí federatsiya bilan uchrashuvlar oʻtkazdi, u yerda jamoa oʻz ayblarini tan olgan va uni oʻzgartirish vaʼdalarini bergan, bu esa 2023-yilgi Jahon chempionati oldidan Bonmatíning jamoaga qaytishiga zamin yaratib berdi. U Jahon chempionatiga chaqirilgan oʻn beshta ajoyib oʻyinchining  biri edi.

2023-yilning 21-iyulida Jahon chempionatining ochilish oʻyinida Bonmatí Kosta-Rikaga qarshi oʻyindagi (3:0) ikkinchi golga mualliflik qildi. 5-avgust kuni u Ispaniya Shveysariyani 5:1 hisobida magʻlub etgan bahsida ikki marta raqiblar darvozasini ishgʻol qildi va ikki golga assistentlikni ham oʻz hisobiga yozib qoʻygan holda jamoasi bilan chorak finalga yoʻllanmani qoʻlga kiritdi. 20-avgust kuni Ispaniya finalda Angliya ustidan 1:0 hisobida gʻalaba qozonganidan soʻng, Bonmatí turnirning eng yaxshi oʻyinchisi deb topildi va turnirning „Oltin toʻp“ini qoʻlga kiritdi.

28-fevral kuni Bonmatí 2023–2024-yilgi UEFA Ayollar Millatlar ligasi finalida Fransiya ustidan 2:0 hisobida gʻalaba qozonib, oʻzining (va Ispaniya ayollar milliy terma jamoasining) ikkinchi xalqaro sovrinini qoʻlga kiritdi.

Oʻyin uslubi 
KFF Bonmatíni „sof nafislik“ deb taʼrifladi va uning oʻyinchi sifatida koʻp qirrali ekanligini bilan bir qatorda turli pozitsiyalarga moslasha oladigan, markazda ham, yarim himoyachi yoki vinger sifatida ham oʻynay olishini taʼkidladi. ESPN Bonmatíni „bir necha zamondoshlari kabi texnik jihatdan qobiliyatli“ deya taʼrifladi.

Bonmatí yilning eng yaxshi kataloniyalik futbolchisi sovrinini qoʻlga kiritganidan soʻng, uni Barcelonaning Cadet jamoasiga olib kelgan murabbiy Jordi Ventura „Bonmatí shiddatli oʻyinchi, juda raqobatbardosh va ikkala oyogʻida ham mukammal oʻynay oladi“ deya taʼkidladi. Ushbu maqolada yana FCB Femeni sobiq murabbiyi Xavi Llorens Bonmatíni „toʻpni boshqarishda tugʻma isteʼdodli“ va „juda raqobatbardosh… koʻp qirrali, uch, toʻrt yoki beshta pozitsiyada oʻynay oladi va bu uning darajasini pasaytirmaydi“ deb taʼriflaydi.

2019-yilgi FIFA ayollar oʻrtasidagi jahon chempionati oldidan FIFA oʻz profilida Bonmatíni „texnik jihatdan iqtidorli“, „koʻp xarakterga ega ajoyib tarzda maydonni koʻra oladigan“ va „maqsad sari intiluvchan“ deb taʼriflagan.

Bonmatí oʻzining past boʻyini ustunlik sifatida koʻradi, chunki uning tortishish markazi past boʻlib, bu raqiblar undan toʻpni olib qoʻyishini qiyinlashtiradi.

Pep Gvardiola: „Aitana Bonmatí-men oʻyin uslubini butunlay sevib qolgan futbolchi. Men uni ayollar Iniestasiga oʻxshatgan boʻlardim“, - deb aytgan.

Faoliyat statistikasi

Klub

Xalqaro 
:

 Hisob va natijalar birinchi boʻlib Ispaniyaning gollari roʻyxatini koʻrsatadi, hisob ustuni Bonmatíning har bir golidan keyin hisobni koʻrsatadi.

Yutuqlari 

 Barcelona B

 Segunda División (ayollar): 2015–2016 (III guruh)

 Barcelona

 Primera: 2019–2020, 2020–2021, 2021–2022, 2022–2023, 2023–2024
 UEFA ayollar chempionlar ligasi: 2020–2021, 2022–2023, 2023–2024
 Copa de la Reina: 2017, 2018, 2019–2020, 2020–2021, 2021–2022, 2023–2024
 Ispaniya Superkubogi: 2019–2020, 2021–2022, 2022–2023, 2023–2024
 Kataloniya kubogi: 2016, 2017, 2018, 2019

 Ispaniya U-17

 17 yoshgacha boʻlgan ayollar oʻrtasidagi UEFA chempionati: 2015; ikkinchi oʻrin: 2014
 FIFA U-17 ayollar oʻrtasidagi Jahon chempionatida ikkinchi oʻrin: 2014

 Ispaniya U-19/20

 19 yoshgacha boʻlgan ayollar oʻrtasidagi UEFA chempionati: 2017; ikkinchi oʻrin: 2016
 FIFA U-20 ayollar oʻrtasidagi Jahon chempionatida ikkinchi oʻrin: 2018

 Ispaniya

 FIFA Ayollar Jahon chempionati: 2023
 UEFA Ayollar Millatlar ligasi: 2023–2024

Shaxsiy

 The Best FIFA Womenʼs Player: 2023
 Ballon d’Or Féminin: 2023
 Laureus World Sportswoman of the Year: 2024
 Golden Player Woman Award: 2023
 FIFA Ayollar oʻrtasidagi Jahon chempionati Oltin toʻpi: 2023
 UEFA yilning eng yaxshi ayol futbolchisi mukofoti: 2022–2023
 Ayollar oʻrtasidagi UEFA chempionati mavsumining eng yaxshi futbolchisi: 2022–2023, 2023–2024
 UEFA Ayollar chempionatining „Turnir ramziy jamoasi“: 2022
 IFFHS Yilning eng yaxshi ayol oʻyinchisi: 2023
 IFFHS Yilning eng yaxshi ayol yarim himoyachisi: 2023
 FIFA U-17 Ayollar oʻrtasidagi Jahon chempionatining „Turnir ramziy jamoasi“: 2015
 Copa de la Reina „Finalning eng yaxshi oʻyinchisi“: 2019–2020
 Supercopa de España Femeninada „Finalning eng yaxshi oʻyinchisi“: 2022–2023
 Yilning kataloniyalik eng yaxshi oʻyinchisi: 2019
 UEFA Ayollar Chempionlar ligasida „Finalning eng yaxshi oʻyinchisi“: 2021, 2024
 UEFA Ayollar Chempionlar ligasida „Mavsum ramziy jamoasi“: 2020–2021, 2022–2023, 2023–2024
 Premi Barça Jugadors (Barça Players Award): 2020–2021, 2021–2022, 2022–2023, 2023–2024
 IFFHS Womenʼs World Team: 2021, 2022, 2023
 World Soccer Womenʼs World Player of the Year: 2023
 Globe Soccer Yilning eng yaxshi ayol futbolchisi: 2023
 FIFA FIFPRO Womenʼs World 11: 2023
 IFFHS UEFA Ayollar jamoasi: 2021, 2022, 2023
 UEFA Ayollar Millatlar ligasi „Finalning eng yaxshi oʻyinchisi“: 2024

2023-yil noyabr oyida Bonmatí BBCning 100 nafar yilning eng muvaffaqiyatli ayollari roʻyxatiga kiritildi.

Manbalar

Havolalar  

 
 
 Aitana Bonmatí FC Barcelonada
 Aitana Bonmatí BDFutbolda
 
 Aitana Bonmatí Txapeldunak.comda 

Ayollar futboli yarim himoyachilari
Yashayotgan insonlar
1998-yilda tugʻilganlar
Ispaniyalik ayol futbolchilar